F. Petrák, poslanec: (2002-08-20):
J. Migaš, predseda NR SR: Ďakujem pekne, nech sa páči, zaujmite miesto určené pre spravodajcov. Otváram rozpravu. Písomne sa neprihlásil nikto. Pýtam sa, panie poslankyne, páni poslanci, kto sa do rozpravy hlási ústne k tomuto zákonu. Nie je to tak. Vyhlasujem rozpravu za skončenú. Prerušujem rokovanie o tomto bode programu, tak ako sme si to schválili, budeme hlasovať neskôr. Panie poslankyne, páni poslanci, teraz nasleduje druhé a tretie čítanie o zákone z 20. júna 2002, ktorým sa mení a dopĺňa zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z., vrátenom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 1641. Jeho súčasťou je rozhodnutie prezidenta Slovenskej republiky z 11. júla 2002 o vrátení zákona ako aj schválený zákon z 20. júna 2002. Zákon bol rozhodnutím z 15. júla 2002 č. 1837 pridelený na prerokovanie príslušným výborom Národnej rady Slovenskej republiky. Dávam slovo podpredsedovi výboru pre sociálne veci a bývanie poslancovi Mariánovi Mesiarikovi a prosím ho, aby informoval o výsledku prerokovania zákona vo výboroch. Nech sa páči, pán poslanec, máte slovo. M. Mesiarik, poslanec: Vážený pán predseda, vážené poslankyne, poslanci. Výbor Národnej rady Slovenskej republiky pre sociálne veci a bývanie ako gestorský výbor pri rokovaní o zákone z 20. júna 2002, ktorým sa mení a dopĺňa zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z., vrátenom prezidentom Slovenskej republiky na opätovné prerokovanie Národnou radou Slovenskej republiky, neschválil spoločnú správu výborov, pretože za návrh uznesenia nehlasovala nadpolovičná väčšina prítomných členov výboru. Rokovanie gestorského výboru sa konalo 19. augusta 2002. Z uvedeného dôvodu podávam informáciu o prerokovaní vráteného zákona vo výboroch Národnej rady Slovenskej republiky. Predseda Národnej rady svojím rozhodnutím z 15. júna 2002 č. 1837 pridelil tento zákon Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie, ktorý zároveň poveril gestorstvom. Gestorský výbor nedostal do 19. augusta 2002 žiadne stanovisko poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený. Vrátený zákon odporučil schváliť Ústavnoprávny výbor Národnej rady Slovenskej republiky svojím uznesením zo 16. augusta 2002 č. 1087. Výbor Národnej rady Slovenskej republiky pre sociálne veci a bývanie neschválil uznesenie, lebo za predložený návrh uznesenia nehlasovala nadpolovičná väčšina všetkých členov výboru. Ako spoločný spravodajca na základe uznesenia ústavnoprávneho výboru z 20. júna, ktorým sa mení a dopĺňa zákon č. 123/1996 Z. z. o doplnkovom dôchodkovom poistení, budem po rozprave pri hlasovaní navrhovať, aby Národná rada tento zákon ako celok schválila. Skončil som pán predseda, otvorte, prosím, rozpravu. J. Migaš, predseda NR SR: Ďakujem, pán poslanec, nech sa páči, zaujmite miesto určené pre spravodajcov. Pýtam sa, kto sa do rozpravy hlási ústne, pretože písomne sa neprihlásil nikto. Pán poslanec Brocka a pán minister Magvaši. Uzatváram možnosť sa prihlásiť do rozpravy ústne. Vystúpia dvaja, pán poslanec Brocka, pán poslanec Mesiarik a pán minister Magvaši ako posledný. Dobre? Pán poslanec Brocka, pán poslanec Magvaši a potom pán minister. Nech sa páči.